**Spojené voľby – špeciálny spôsob hlasovania voličov v izolácii alebo karanténe z dôvodu COVID-19**

V spojených župných a komunálnych voľbách sa bude uplatňovať postup podľa zákona č. 185/2022 o o špeciálnom spôsobe hlasovania vo voľbách do orgánov samosprávy obcí a vo voľbách do orgánov samosprávnych krajov, ktoré sa konajú v roku 2022 v rovnaký deň a v rovnakom čase.

Znamená to, že budú zriadené špeciálne volebné komisie a voliči v izolácii alebo v karanténe z dôvodu ochorenia COVID-19 budú môcť hlasovať doma do špeciálnej volebnej schránky.

**Oprávnený volič podľa zákona o špeciálnom spôsobe hlasovania je:**

* Osoba, ktorá má právo hlasovať v spojených voľbách podľa zákona o podmienkach výkonu volebného práva a ktorá má ku dňu vykonania spojených volieb nariadenú karanténu alebo izoláciu z dôvodu ochrany verejného zdravia pred ochorením COVID-19
* Osoba, ktorá v deň konania spojených volieb žije s oprávneným voličom v spoločnej domácnosti.

**Volič, ktorý sa nemôže dostaviť do volebnej miestnosti zo závažných, najmä zdravotných dôvodov, má právo požiadať o vykonanie hlasovania do prenosnej volebnej schránky štandardne podľa zákona o výkone volebného práva.**

**Ako sa hlasuje do špeciálnej schránky:**

* Oprávnený volič podáva žiadosť o špeciálny spôsob hlasovania zapisovateľovi miestnej volebnej komisie obce svojho trvalého pobytu sám alebo prostredníctvom inej osoby. Urobiť tak môže telefonicky v úradných hodinách obce svojho trvalého pobytu. Žiadosť môže podať najneskôr do piatku 28. októbra do 12.00 h.
* Obec zverejní kontakt na zapisovateľa najneskôr v pondelok 24. októbra na úradnej tabuli obce a na svojom webovom sídle, ak ho má zriadené.
* Volič týmto spôsobom hlasuje v mieste svojho trvalého pobytu alebo na inej adrese, ktorú v žiadosti oznámi. Adresa tohto miesta sa však musí nachádzať na území volebného obvodu pre voľby poslancov obecného zastupiteľstva podľa miesta trvalého pobytu voliča.
* Hlasovanie zabezpečia vždy dvaja vyslaní členovia volebnej komisie.
* Špeciálny spôsob hlasovania sa nevykonáva v zdravotníckom zariadení, v ktorom sa poskytuje ústavná starostlivosť na lôžku.

Zoznam určených obcí, ktoré sú sídlom špeciálnej volebnej komisie, je prílohou.

Telefonický kontakt zapisovateľky miestnej volebnej komisie:

Lenka Hučková – 032/7790223, 0908 832354